**Павел Аляксандравіч Пернікаў** (нар. каля 1992) — беларускі ўдзельнік Вікіпедыі і праваабаронца.

Біяграфія
---------

Пернікаў вычыўся ў Брэсцкім дзяржаўным універсітэце. У 2013 годзе ўдзельнічаў у конкурсе студэнцкіх прац да 20-годдзя Сусветнай канферэнцыі правоў чалавека, атрымаў дыплом прадстаўніцтва ААН у Беларусі. Займаўся праваабаронай у Брэсцкай вобласці. Станам на 2021 год кіраваў прэс-цэнтрам Беларускай секцыі Міжнароднай супольнасці правоў чалавека.

25 жніўня 2014 года зарэгістраваўся ў Вікіпедыі, удзельнічаў пад імем Pr12402 у некалькіх раздзелах (у тым ліку ў двух раздзелах на беларускай мове). Зрабіў 84 тысячы правак. 27 снежня 2021 года з яго ўліковага запісу пачалі рабіць вандальныя праўкі. 28 снежня яго заблакіравалі на падставе захопу ўліковага запісу ці ўзлому пароля.

28 сакавіка 2022 года пракуратура Брэсцкай вобласці паведаміла пра перадачу ў суд крымінальнай справы супраць затрыманага раней «30-гадовага непрацуючага жыхара Брэста П.», і ўдзельнікі Вікіпедыі апазналі ў ім Pr12402. Паводле абвінавачання, Пернікаў у 2020—2021 гадах рэдагаваў Вікіпедыю і напісаў матэрыял для сайта Міжнароднай супольнасці правоў чалавека і «прадставіў грамадскасці загадзя ілжывыя звесткі аб дзейнасці праваахоўных і дзяржаўных органаў Рэспублікі Беларусь» і «перадаў загадзя ілжывыя звесткі аб датычнасці органаў улады Беларусі да забойства ў кастрычніку 2004 года журналісткі Веранікі Чаркасавай, а таксама да катаванняў і забойстваў людзей». Пернікава абвінавацілі па артыкуле 369-1 УК РБ «Дыскрэдытацыя Рэспублікі Беларусь». 29 сакавіка Брэсцкі абласны суд у закрытым рэжыме разглядаў скаргу Пернікава.

Паводле абвінавачання, Пернікаў дыскрэдытаваў дзяржаву ў Вікіпедыі шляхам рэдагавання двух артыкулаў Вікіпедыі на рускай мове (Цензура в Белоруссии і Список смертей, связанных с протестами в Белоруссии (2020—2021)) і аднаго артыкула на беларускай мове тарашкевіцай (Сьпіс загінулых падчас акцыяў пратэсту ў Беларусі (2020—2021)). Ён дадаў у спіс загінуўшага берасцейца Генадзя Шутава, а ў артыкул пра цэнзуру дадаў згадку пра Вераніку Чаркасаву. Пернікаў не адмаўляў, што менавіта ён рабіў гэтыя праўкі і працаваў над артыкулам для сайта Міжнароднай супольнасці правоў чалавека, але не прызнаў віну.

7 красавіка 2022 года суддзя Маскоўскага раёна Брэста Яўген Брэган прысудзіў Пернікава да двух гадоў пазбаўлення волі з адбываннем пакарання ў папраўчай калоніі агульнага рэжыму, што адпавядала просьбе пракурора Алены Ціхановіч.

11 красавіка 2022 года 5 беларускіх арганізацый праваабаронцаў прызналі Пернікава палітычным зняволеным і заклікалі да неадкладнага вызвалення Пернікава і іншых беларускіх палітвязняў.

Гл. таксама
-----------

* Марк Ізрайлевіч Бернштэйн
* Спіс людзей, арыштаваных за рэдагаванне Вікіпедыі

Зноскі
------

1. ↑
2. 1 2 3 4 5 6 7  Захват аккаунта, вандальные правки, уголовное дело. Что известно о Павле Перникове — (как минимум) втором арестованном редакторе википедии из Беларуси **(нявызн.)**. *mediazona.by* (29 сакавіка 2022). Праверана 7 красавіка 2022.
3. 1 2  Прокуратура Брестской области: в суд направлено уголовное дело о дискредитации Республики Беларусь **(нявызн.)** (28 сакавіка 2022). Праверана 7 красавіка 2022.(недаступная спасылка)
4. 1 2 3 4  Рэдактара Вікіпедыі асудзілі да двух гадоў калоніі за "дыскрэдытацыю Беларусі" **(нявызн.)**. *Праваабарончы цэнтр «Вясна»* (7 красавіка 2022). Праверана 7 красавіка 2022.
5. ↑  Суд приговорил редактора википедии из Бреста Павла Перникова к 2 годам **(нявызн.)**. *mediazona.by* (7 красавіка 2022). Праверана 7 красавіка 2022.
6. ↑  Заява праваабаронцаў Беларусі аб прызнанні 18 палітычных зняволеных